**OTSUS**

Melliste 4. veebruar, 2025 nr EELNÕU

**Sundvalduste seadmine Kastre vallas Alakülas asuvatele Kõrre kinnistule, katastritunnus 18502:005:0177 ning Tigete tee kinnistule, katastritunnus 18502:005:0117**, **Elektrilevi OÜ kasuks**

Elektrilevi OÜ (registrikood 11050857, aadress Veskiposti 2, 10138 Tallinn) volitatud esindaja Kaili Lilleleht esitas 2.10.2024. a Kastre Vallavalitsusele taotluse (registreeritud dokumendiregistris 08.11.2024, kiri nr 6-3/1445) sundvalduse seadmiseks Tartu Maakonnas, Kastre vallas, Alakülas asuvale Kõrre kinnistuleregistriosa number 4855004, katastritunnus: 18502:005:0177 ja Tigete tee kinnistule registriosa number 3544604, katastritunnus: 18502:005:0117 maakaabelliini paigaldamiseks Elektrilevi OÜ kasuks vastavalt kinnisasja avalikes huvides omandamise seaduse (edaspidi KAHOS) §-dele 39 ja 40.

Elektrilevi OÜ planeerib püstitada maakaabelliini vastavalt Leonhard Weiss OÜ poolt koostatud tööprojektile LC2202 „Kõrre kinnistu elektriliitumine, Alaküla, Kastre vald“. Tööprojekt nr LC2202 on koostatud liitumislepingu raames, mille alusel on Elektrilevil kohustus tagada Kõrre kinnistule (18502:005:0177) võrguühendus. Tulenevalt eelkirjutatud projektist taotleb Elektrilevi OÜ sundvalduse seadmist maaüksusele Kõrre (18502:005:0177; Piiratud Asjaõiguste Ruumiandmete Infosüsteemi (PARI) ruumiandmete tunnusele nr 460751 registreeritud ruumikuju) ja Tigete tee (18502:005:0117; PARI ruumiandmete tunnusele nr 460758 registreeritud ruumikuju). Kasutusõiguse ligikaudne ala, millele sundvaldust taotletakse, on Kõrre maaüksusel 8 m² ja Tigete tee maaüksusel 33 m².

Kinnistu omanikke on antud projektist teavitatud 03.08.2024 e-kirjaga, kes on Elektrilevi OÜ projektile oma nõusoleku andnud. Kuna kinnistu registriosa numbriga 4855004 ainuomanik ja kinnistu registriosa numbriga 3544604 üks kaasomanikest on surnud ja pärimismenetlus pole lõpule viidud, ei ole notariaalse lepingu sõlmimine võimalik. Pärijate esindaja on Elektrilevi OÜ projektile kooskõlastuse andnud.

Vastavalt asjaõigusseaduse¹ (edaspidi AÕS) § 158¹ lg 1 on kinnisasja omanik kohustatud oma kinnisasjal taluma tehnovõrku või -rajatist ja lubama selle ehitamist kinnisasjale, kui esinevad kaks talumiskohustuse tekkimiseks vajalikku eeldust: 1) tehnovõrk või -rajatis on vajalik avalikes huvides ja 2) puudub muu tehniliselt ning majanduslikult otstarbekam võimalus tehnovõrguga või rajatisega liituda sooviva isiku tarbimiskoha ühendamiseks tehnovõrguga või rajatisega või tehnovõrgu või -rajatise arendamiseks. AÕS § 158¹ lg 1¹ kohaselt on tehnovõrk või -rajatis ehitatud avalikes huvides, kui selle kaudu osutatakse: 1) avalikku teenust ja 2) see kuulub isikule, kellele laieneb elektrituruseaduse (edaspidi ELTS) § 65 lg 1 sätestatud kohustus.

Seega on AÕS § 158¹ eesmärk sõnaselgelt reguleerida talumiskohustust olukorraks, kus kinnistule rajatakse tehnovõrk või -rajatis, et tagada avalik teenus (st tarbimiskoha elektrivarustus) ning selleks seatakse sundvaldus KAHOS-s sätestatud korras. Seda, et tarbija elektriga varustamine on AÕS § 158¹ lg 1¹ tähenduses avalik teenus, on kinnitanud ka riigikohus (12.11.2008 kohtumäärus asjas 3-2-1-91-08, p 10).

KAHOS § 40 määrab erisuse sundvalduse seadmisel tehnovõrgu ja -rajatise talumise kohustuse kehtestamiseks. Eelkirjutatud § 40 lg 2 kohaselt tehnovõrk või -rajatis on ehitatud avalikes huvides, kui selle kaudu osutatakse avalikku teenust ja see kuulub isikule, kellele laieneb sealhulgas ELTS § 65 lõikes 1 ja § 66 lõikes 1 sätestatud kohustus.

Elektrilevi OÜ osutab võrguteenust 17.06.2004 väljastatud tegevusloa nr 3-3/99 alusel ning seega laienevad Elektrilevi OÜ-le, kui jaotusvõrguettevõtjale, ELTS § 65 lg 1 sätestatud kohustused, sh kohustus ühendada asjakohase taotluse alusel liitumispunktis võrguga tema teeninduspiirkonnas asuv nõuetekohane elektripaigaldis (ELTS § 65 lg 1 p 1). Kõrre kinnistu asub Elektrilevi OÜ teeninduspiirkonnas ning Elektrilevi OÜ täidab oma seadusest ja liitumislepingust tulenevat kohustust. Elektrilevi OÜ taotleb kinnistutele sundvalduse seadmist Kõrre kinnistu liitumise jaoks elektrivõrguga, ehk tarbija elektriga varustamiseks, mis on avalik teenus.

Elektrilevi OÜ kuulub AÕS § 1581 lg 11 ja KAHOS § 40 lg 2 nimetatud avalikku teenust osutavate isikute hulka. Avalikes huvides ehitatud tehnorajatiste talumiskohustuse kehtestamise eesmärgiks on üleüldine elektriühenduste tagamine, mis annab avalikkusele võimaluse tarbida elektrit. Elektriühenduse parendamine tehnovõrgu arendamise kaudu on vajalik eeldus selleks, et elektritarbijatele saaks osutada nõuetekohaseid võrguteenuseid, vähendades erinevatest põhjustest tingitud toitekatkestusi. Elektripaigaldisel on kaitsevöönd, kus ohutuse tagamise vajadusest lähtudes kehtivad kasutuspiirangud vastavalt ehitusseadustiku §-des 70 ja 77. Kinnisomandi kitsendused ja nendega seotud omaniku kohustused on sätestatud Majandus- ja taristuministri 25.06.2015. a määruses nr 73 „Ehitise kaitsevööndi ulatus, kaitsevööndis tegutsemise kord ja kaitsevööndi tähistusele esitatavad nõuded“.

Kastre Vallavalitsus algatas 28. novembril 2024. a korraldusega nr 620 sundvalduse seadmise menetluse ja edastas vastavasisulised teated puudutatud isikule. Puudutatud isikutele edastati teated elektrooniliselt dokumendiregistri kaudu, millest nähtub, et e-kirjad on kätte saadud 04.12.2024. Kinnisasjade omanikel oli õigus teates antud tähtaja (14 päeva) jooksul esitada menetluse läbiviijale kirjalikult oma arvamus. Omanikud ei ole määratud tähtaja jooksul oma arvamust esitanud.

Lähtudes eeltoodust ja võttes aluseks asjaõigusseaduse1 § 1581 lõike 1 ja 11, asjaõigusseaduse rakendamise seaduse § 154 lõike 1, kinnisasja avalikes huvides omandamise seadus § 39 lõike 1, § 40, Kastre Vallavolikogu

**otsustab:**

1. Seada Elektrilevi OÜ (registrikood 11050857, asukoht Harju maakond, Tallinn, Veskiposti 2, 10138 ) kasuks Kastre vallas Alakülas asuvatele Kõrre kinnistule, katastritunnus 18502:005:0177 ning Tigete tee kinnistule, katastritunnus 18502:005:0117, avalikes huvides tähtajatu sundvaldus vastavalt otsuse lisas toodud sundvalduse ala plaanidele.

2. Sundvaldus seatakse järgnevatel tingimustel:

2.1 Elektrilevi OÜ (edaspidi Õigustatud isik), on õigus   
sundvaldusega koormatavatel kinnistutel Kõrre, katastritunnus 18502:005:0177 ning Tigete tee, katastritunnus 18502:005:0117 ehitada maakaabelliini, mille kaitsevöönd on 1 m mõlemale poole telge, kasutada seda sihipäraselt ning samuti teostada kõiki töid, mis on vajalikud selle ehitamiseks, kasutamiseks, korrashoiuks, ümberehitamiseks ja lammutamiseks.

2.2 Õigustatud isik kohustub:

2.2.1 kasutama elektrivõrgu kaitsevööndit säästlikult ja heaperemehelikult ning võtma tarvitusele kõik abinõud, vältimaks omaniku või kolmandate isikute vara või õiguste kahjustamist mistahes viisil;

2.2.2 kasutama oma tegevuses loodussäästlikku tehnoloogiat, vältima keskkonna reostamist ning täitma õigusaktidest tulenevaid nõudeid;

2.2.3 hoidma elektrivõrgu oma vahenditega ja oma kulul korras;

2.2.4 teavitama omanikke elektrivõrgu plaanilistest hooldus- ja remonditöödest vähemalt 3 päeva enne tööde alustamist. Elektrivõrgu avariide korral alustab õigustatud isik viivitamata töödega, teatades sellest omanikele esimesel võimalusel;

2.2.5 kandma elektrivõrgu kasutamisest tulenevat vastutust kolmandate isikute ees, kui see on tegevuse või tegevusetuse otsene tagajärg;

2.2.6 sundvalduse lõppemisel tehnorajatise likvideerima ja korrastama maad omal kulul;

2.2.7 maksma kinnistu igakordsetele omanikele sundvalduse teostamise eest talumise tasu vastavalt asjaõigusseaduse rakendamise seaduse § 154, 155 ja 156 sätestatule.

2.3 Kinnisasjade omanikud kohustuvad:

2.3.1 tagama õigustatud isiku töötajatele ja/või nende poolt volitatud kolmandatele isikutele elektrivõrgu kasutamise elektripaigaldise ehitamiseks, majandamiseks ja omamiseks, samuti elektrivõrgu kaitsevööndis kehtivate piirangute järgimise;

2.3.2 tagama õigustatud isiku töötajatele ja volitatud isikutele mehhanismide ja tehnikaga pääsu kinnistutel paiknevale elektrivõrgu kaitsevööndile.

3. Kinnisasjade omanikud võivad anda sundvalduse alale muid kasutusõigusi, mis ei takista sundvalduse teostamist.

4. Otsus jõustub teatavakstegemisest.

5. Otsuse peale võib esitada vaide Kastre Vallavolikogule haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud sellest teada saama, või esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul otsuse teatavakstegemisest.

*/allkirjastatud digitaalselt/*

Mati Möller

volikogu esimees

 Lisad:

1. Leonhard Weiss OÜ poolt koostatud maaüksuse Tigete tee, katastritunnus 18502:005:0117 sundvalduse asukoha plaan
2. Leonhard Weiss OÜ poolt koostatud maaüksuse Kõrre, katastritunnus 18502:005:0177 sundvalduse asukoha plaan